Gilo, Dei gratia Senon. archiepiscopus, universis presentes litteras inspecturis, salutem in Domino. Notum facimus quod nos, interveniente assensu et voluntate tam Guidonis, dicti Lucratoris, de Malleio-Regis, qui fundator extitit domus-Dei de Malleio-Regis, quam Gilonis ejusdem ville presbiteri, volumus et concedimus quod religiose mulieres abbatissa et conventus de Nemosio, Cisterciensis ordinis, teneant, possideant et habeant in perpetuum dictam domum-Dei cum omnibus ad eandem domum pertinentibus, tam mobilibus quam immobilibus, habitis et habendis, acquisitis eidem domui et in posterum acquirendis. Erunt, etiam, dicte moniales, a prestatione decime presbitero de Malleio-Regis persolvende de nutrimentis suis et ortis infra clausuram propriam constitutis, dumtamen illa clausura sit circa locum in quo dicta domus-Dei ad presens sita est, libere penitus et immunes; tali tamen modo quod si dicta clausura ultra tria arpenta ad arpentum regis contineat tempore precedente de residuo, necnon et de omnibus teneturis quas eedem moniales deinceps acquisierint infra fines parrochie de Malleio-Regis, de quibus decima eidem ecclesie prestari consuevit, vel deinceps debeatur presbitero parrochiali ejusdem ecclesie, prestare decimam tenebuntur, renuntiantes quantum ad hec omnibus indulgentiis et privilegiis impetratis seu etiam impetrandis. In recompensationem, vero, dampnorum occasione hujusmodi concessionis habitorum seu etiam habendorum, dicte moniales promiserunt, coram nobis, se de cetero fideliter reddituras, annis singulis, dicto Giloni presbitero et ejus successoribus, viginti solidos turon. annui redditus, scilicet decem solidos in crastinum Pasche et decem solidos in festo Beati-Remigii. Nos, igitur, pium propositum ac devotionem dictarum monialium attendentes, ad petitionem ipsarum et aliorum bonorum virorum, premissa omnia, prout scripta sunt superius, volumus et auctoritate nostra diocesiana confirmamus. In cujus rei testimonium litteris præsentibus sigillum nostrum duximus apponendum. Datum, apud Naalliacum, anno Domini millesimo ducentesimo quadragesimo-septimo, in vigilia Sancti-Andree apostoli.